**Innlegg i Stortingets helse- og omsorgskomite**

Trond Ellefsen

**Høring - Statsbudsjettet 2024**

10. oktober 2024

Takk for at vi får komme på høring.

**Sykehusbevilgningene**

Delta er fornøyd med at det nå kommer mer driftsmidler til sykehusene. Samtidig så har jeg ordene i behold når jeg sier at det ikke er feststemning blant våre tillitsvalgte etter at statsbudsjettet ble lagt fram. Det er flere eldre, det er vanskelig å skaffe nok personell, medisiner og utstyr er dyrere og sykefraværet øker – det samme gjør ventetidene. Så de midlene som kommer – de kommer godt med.

Det trengs midler både til investeringer i bygninger og utstyr og det trengs midler til drift. Midlene som kommer nå må brukes for å få ned ventetidene og det er viktig at de ikke bare brukes til å løpe fortere, men at vi snur flere steiner.

Omstilling er en investering som har kostnader som må håndteres ved siden av vanlig drift.  Jeg frykter dessverre at det blir en krevende balanse for sykehusene framover.

**Dårlig kommuneøkonomi**
Situasjonen er verre i kommunene. Prioritering av kommuneøkonomien ville hatt stor positiv betydning for helsetjenestene som helhet.   Det ligger store utfordringer i samhandlingen mellom kommunene og sykehusene. Det er utfordrende å få til et godt samarbeid når balansen mellom nivåene er så skjev

Vi kan likevel trekke fram at det er positivt at det kommer midler til forsøk til utprøving og etablering av kombinerte stillinger. Delta var positive til dette forslaget i Helsepersonellkommisjonen.

**TØRN**Vi er skuffet over at det ikke kommer en reell økning til TØRN. Programmet skal bygge opp under utviklingsarbeid for nye arbeidsformer. Helsepersonellkommisjonen foreslo at man burde opp til om lag 300 millioner hvert år. I årets budsjett foreslår regjeringen 71,4 mill. Dette er et tiltak som både bidrar til utprøving av arbeidstidsordninger og en mer hensiktsmessig oppgavedeling både i sykehus og kommuner.

**Heltid**

Da vi var på høring i fjor på samme tid så fortalte vi at 23 prosent av offentlig utlyste helsefagarbeiderstillinger var heltid i 2023. Det er litt bedre i år, men ikke veldig mye Vi er kommet opp i 31 prosent.  Så vi må fortsatt holde trykket oppe på dette arbeidet.

**Redusert krav til egenkapital**

Delta er positive til at regjeringen vil gjøre endringer i lånemodellen som gir redusert krav til egenkapital. Det er i tråd med forslaget fra Sykehusutvalget. Vi støtter også reduksjon i andelen innsatsstyrt finansiering. Det gir forhåpentligvis sykehusene større mulighet til å løse oppgavene utfra lokale behov.

Takk for oppmerksomheten!